Debate: Schengen area: digitalisation of the visa procedure - Schengen area: amending the Visa Sticker Regulation
Date: TUESDAY, 17 OCTOBER 2023
Speaker: Matjaž Nemec
Country: Greece
Language: SL

Od predloga Komisije nam je dogovor s švedskim predsedstvom uspelo v pogajanjih doseči v dobrem letu dni. Tako po vsebini kot po hitrosti ocenjujem, da smo opravili odlično nalogo. Digitalizacija pomeni svojevrsten napredek in je ključna za dosego zelenega prehoda Unije. Zato projekt Komisije glede prenove vizumske politike zelo pozdravljam. Na področju digitalizacije Evropa namreč zaostaja za ostalim svetom. S tem dogovorom Evropska unija odpravlja velik razkorak z državami, kot sta Avstralija ali Nova Zelandija, ki sta svoje vizume že povsem digitalizirali.  Obravnava vizumskih vlog v EU je že sedaj sicer deloma digitalizirana. Vloge za schengenski vizum in odločitve so danes že elektronsko evidentirane v vizumskem informacijskem sistemu, a dva pomembna koraka še vedno obstajata zgolj v papirni obliki. Prvič, prošnja za pridobitev vizuma, ter drugič, sama vizumska nalepka v potnem listu.  Po novem pa bo celoten postopek digitaliziran: posameznik bo zaprosil za vizum preko enotne spletne platforme. Vizum bo nato prosilcu izdan v digitalni obliki, ki si ga bo lahko naložil na svoj pametni telefon. Novi EU e-vizumski postopek bo za prosilca veliko bolj enostaven in cenejši. V večini primerov bo potreben zgolj en obisk konzulata ali vizumskega centra. Prav tako veljavnost vizuma ne bo več vezana na veljavnost potnega lista. Prosilec bo veljavni vizum lahko enostavno podaljšal v novem potnem listu. To je izjemno pomembna in dobrodošla sprememba, zlasti za pogoste potnike, ki so imetniki daljših vizumov.  Z digitalizacijo se bo močno zmanjšalo tudi tveganje za zlorabo, s čimer bo novi postopek varnejši za države članice. Postopek obravnave prošenj pa bo tudi veliko bolj harmoniziran med državami članicami. Danes, spoštovani, obstaja namreč velika razdrobljenost nacionalnih praks v upravljanju vizumskega postopka, in ta negativno vpliva na delovanje vizumske politike celotne Evropske unije. Države članice ostajajo sicer edine pristojne za obravnavo prošenj in sprejemanje odločitev o vizumih, a bo ta vrzel po novem bistveno manjša.  Nova enotna vstopna točka predstavlja tudi nov pomemben gradnik skupne evropske identitete napram ostalemu svetu, in to je pomembno, spoštovani. Namesto za belgijski ali nemški ali slovenski vizum bo nosilec zaprosil za svoj EU-vizum na spletni strani EU-platforme. Novi sistem bo imel tako pozitivne učinke na prepoznavnost in na dojemanje Evropske unije v svetu kot enotnega geografskega subjekta. Zahvaljujoč Evropskemu parlamentu smo uspeli v novi sistem vgraditi tudi izjemno pomembno varovalko glede digitalne in jezikovne dostopnosti do platforme, vključno za osebe z invalidnostjo.  S povsem novim členom pa smo močno okrepili tudi določbe glede varovanja osebnih podatkov. Pomembna točka razhajanja med pogajalci je bila vprašanje zbiranja podatkov o IP-naslovu prosilca. Ker je v nekaterih državah ali območjih dostop do interneta še močno omejen, je bilo potrebno zagotoviti, da z alarmom označeni IP-naslov ne bo pomenil avtomatične izločitve vloge za izdajo vizuma.  V pogajanjih smo, spoštovani, kljub velikim pritiskom po zvišanju uspeli ohraniti raven vizumske pristojbine, kar ocenjujemo kot pomembno simbolno zmago za potnike. Novost tega projekta bo tudi pomoč informacijske tehnologije, saj bo platforma vključevala funkcijo  Ta projekt orje svojevrstno digitalno ledino, kar potrjuje tudi dejstvo, da bomo v Evropskem parlamentu o pravnem redu v tej uredbi prvič definirali pojem